## Uredba o uvjetima za dolazak i boravak stranih jahti i brodica namijenjenih športu i razonodi u unutarnjim morskim vodama i teritorijalnom moru Republike Hrvatske

### NN 40/2006 (12.4.2006.), Uredba o uvjetima za dolazak i boravak stranih jahti i brodica namijenjenih športu i razonodi u unutarnjim morskim vodama i teritorijalnom moru Republike Hrvatske

# VLADA REPUBLIKE HRVATSKE

**970**

Na temelju članka 1020. stavka 1. alineje 2. Pomorskog zakonika (»Narodne
novine«, broj 181/2004) Vlada Republike Hrvatske je na sjednici održanoj 5.
travnja 2006. godine donijela

## UREDBU

### O UVJETIMA ZA DOLAZAK I BORAVAK STRANIH JAHTI I BRODICA NAMIJENJENIH ŠPORTU I RAZONODI U UNUTARNJIM MORSKIM VODAMA I TERITORIJALNOM MORU REPUBLIKE HRVATSKE

Članak 1.

Ovom Uredbom se propisuju uvjeti dolaska i boravka stranih jahti i brodica u
unutarnjim morskim vodama i teritorijalnom moru Republike Hrvatske radi
razonode, turističkog krstarenja, sudjelovanja u športskim natjecanjima ili
nautičkim sajmovima.

Članak 2.

Pojedini izrazi u ovoj Uredbi imaju sljedeća značenja:
– plovilo je brodica ili jahta strane državne pripadnosti;
– zapovjednik plovila je osoba koja upravlja plovilom i odgovorna je za njegovu
sigurnost i zakonito korištenje;
– vinjeta je oznaka kojom se dokazuje prijava dolaska, ispunjenje uvjeta za
plovidbu u Republici Hrvatskoj, te plaćanje naknade za sigurnost plovidbe,
naknade za svjetlarinu i pomorsku informativnu kartu;
– plovidba u Republici Hrvatskoj je plovidba unutarnjim morskim vodama i
teritorijalnim morem Republike Hrvatske, osim neškodljivog prolaska
teritorijalnim morem;
– plovilom na kojem nema mogućnost duljeg boravka se smatra plovilo bez ležaja.

Članak 3.

Plovilom iz članka 1. ove Uredbe ne smije se obavljati prijevoz putnika u
Republici Hrvatskoj uz naplatu, odnosno obavljati gospodarska djelatnost.
Plovila iz članka 1. ove Uredbe moraju se, prilikom plovidbe unutarnjim morskim
vodama i teritorijalnom moru Republike Hrvatske pridržavati propisanih pravila
plovidbe, kao i drugih propisa Republike Hrvatske, kojima se uređuje sigurnost
plovidbe i zaštita mora od onečišćenja, te carinskih propisa.

I. DOLAZAK, BORAVAK STRANIH PLOVILA U REPUBLICI HRVATSKOJ

Članak 4.

Zapovjednik plovila, koje uplovljava u Republiku Hrvatsku morskim putem, dužan
je najkraćim putem uploviti u najbližu luku otvorenu za međunarodni promet radi
obavljanja granične kontrole, te obaviti sljedeće:
– ishoditi vinjetu;
– ovjeriti popis posade i putnika ili popis osoba u lučkoj kapetaniji ili
ispostavi lučke kapetanije.

Članak 5.

Zapovjednik plovila, koje je u Republiku Hrvatsku dovezeno kopnenim putem ili se
nalazi na čuvanju u luci i na drugom odobrenom mjestu u Republici Hrvatskoj
dužan je prije započinjanja plovidbe:
– ishoditi vinjetu;
– ovjeriti popis posade i putnika ili popis osoba u lučkoj kapetaniji ili
ispostavi lučke kapetanije.

Članak 6.

Popis posade i putnika ne moraju imati plovila koja nemaju mogućnost duljeg
boravka na plovilu.

II. VINJETA

Članak 7.

Plovilo mora biti na vidljivom mjestu označeno vinjetom.
Vinjetu mora imati plovilo čija je duljina 3 metara ili veća, kao i plovilo
duljine manje od 3 metra ako ima ukupnu snagu porivnih strojeva 5 kW ili jaču.
Vinjetu ne moraju imati plovila na vesla, bez obzira na svoju duljinu (npr.
kajak, sandolina, pedalina i sl.).
Vinjetu ne mora imati plovilo dok se nalazi na čuvanju u luci ili na drugom
odobrenom mjestu u Republici Hrvatskoj.
Rok valjanosti vinjete je godina dana od dana izdavanja, a za jedno plovilo
godišnje se može izdati samo jedna vinjeta.
Vinjetu izdaje lučka kapetanija ili ispostava lučke kapetanije.
Prilikom izdavanja vinjete lučka kapetanija ili ispostava lučke kapetanije će
provjeriti da li plovilo i posada ispunjavaju uvjete za plovidbu u Republici
Hrvatskoj.
Na plovilu koje mora imati vinjetu odrezak vinjete mora se zalijepiti na popis
osoba iz članka 8. ove Uredbe.
Obrazac vinjete daje se u Prilogu 1. koji je sastavni dio ove Uredbe.

III. POPIS OSOBA

Članak 8.

Zapovjednik plovila na kojem će se izmjenjivati osobe tijekom plovidbe u
Republici Hrvatskoj dužan je u lučkoj kapetaniji ili ispostavi lučke kapetanije
ishoditi Popis osoba.
Popis osoba jest poimenični popis osoba koje u razdoblju valjanosti vinjete mogu
boraviti i ploviti na plovilu iz članka 1. Uredbe, a sastavlja se na obrascu
koji se daje u prilogu 2, koji je sastavni dio ove Uredbe.
Popis osoba ovjerava se odreskom vinjete.
Ukupan broj osoba navedenih na Popisu osoba ne može biti veći od dvostrukog
kapaciteta uvećanog za 30% jediničnog kapaciteta plovila.
Djeca mlađa od 12 godine se ne upisuju se u popis osoba iz stavka 2. ovog
članka, te se ista ne uračunavaju u broj osoba koje se mogu ukrcati na plovilo
tijekom plovidbe u unutarnjim morskim vodama i teritorijalnom moru Republike
Hrvatske.
Kapacitet plovila iz stavka 4. ovog članka određuje se sukladno ispravama
plovila, a ako u ispravama plovila nije označen kapacitet plovila, isti se
određuje prema Pravilniku o brodicama i jahtama i Pravilima za statutarnu
certifikaciju brodica i jahti.
U Popis osoba ne upisuju se osobe koje borave na plovilu tijekom boravka plovila
u luci ili na sidrištu.
Popis osoba se može ishoditi prilikom ishođenja vinjete ili naknadno kada dolazi
do promjene posade u unutarnjim morskim vodama i teritorijalnom moru Republike
Hrvatske. Popis osoba može se ispunjavati i sukcesivno a najkasnije prilikom
ukrcaja na plovilo svake pojedine osobe.
Ukoliko se Popis osoba ispunjava sukcesivno, isti se prilikom svakog
ispunjavanja ovjerava u lučkoj kapetaniji ili ispostavi lučke kapetanije.
Ukoliko se tijekom inspekcijskog nadzora utvrdi da se na plovilu iz stavka 1.
ovog članka nalazi osoba koja nije navedena u Popisu osoba ili Popis osoba nije
ovjeren dijelom vinjete, ili ga nema, smatrat će se da se plovilom obavlja
kabotaža.

Članak 9.

Na plovilu koje plovi u Republici Hrvatskoj moraju se u svrhu provjere nalaziti
sljedeći dokumenti u izvorniku:
– vinjeta;
– ovjereni popis posade i putnika (osim za plovila iz članka 6. ove Uredbe)
i/ili ovjereni popis osoba koje borave na plovilu (za plovila na koja se odnosi
članak 8. ove Uredbe);
– dokaz da je plovilo sposobno za plovidbu;
– dokaz da je osoba koja zapovijeda plovilom sposobna upravljati plovilom,
sukladno nacionalnim propisima države čiju zastavu vije, odnosno sukladno
propisima Republike Hrvatske;
– dokaz o osiguranju od odgovornosti za štetu počinjenu trećim osobama;
– dokaz o vlasništvu ili punomoć za korištenje plovila.
Plovila na kojima se mora nalaziti popis osoba ne moraju imati popis posade i
putnika osim prilikom uplovljavanja, odnosno isplov­ljavanja iz unutarnjih
morskih voda i teritorijalnog mora Republike Hrvatske.

IV. ISPLOVLJENJE PLOVILA IZ REPUBLIKE HRVATSKE

Članak 10.

Zapovjednik plovila je dužan prije isplovljenja iz Republike Hrvatske:
– podvrgnuti se graničnoj kontroli i
– ovjeriti popis posade i putnika u lučkoj kapetaniji ili ispostavi lučke
kapetanije.
Nakon što izvrši obaveze iz stavka 1. ovog članka, zapovjednik plovila dužan je
najkraćim putem napustiti unutarnje morske vode i teritorijalno more Republike
Hrvatske.

V. BORAVAK RADI SUDJELOVANJA U ŠPORTSKIM NATJECANJIMA ILI
NAUTIČKIM SAJMOVIMA

Članak 11.

Plovilo koje sudjeluje na športskim natjecanjima ili dolazi u Republiku Hrvatsku
radi izlaganja na nautičkom sajmu, ne mora imati vinjetu, pod uvjetom da je
organizator športskog natjecanja ili nautičkog sajma plovilo prijavio nadležnoj
lučkoj kapetaniji najkasnije 5 dana prije početka natjecanja ili sajma.
Oslobađanje iz stavka 1. ovog članka odnosi se na plovila koja se izlažu na
nautičkom sajmu bez namjere plovidbe u Republici Hrvatskoj.
Uz prijavu obavezno organizator športskog natjecanja dužan je priložiti i popis
osoba koje će se nalaziti na plovilu.

VI. INSPEKCIJSKI NADZOR

Članak 12.

Nadzor nad provođenjem ove Uredbe obavljaju inspektori sigurnosti plovidbe, te
osobe ovlaštene za provođenje inspekcijskog nadzora sigurnosti plovidbe, osobe
ovlaštene za provođenje carinskog nadzora, te policija.
Ako osoba iz stavka 1. ovog članka utvrdi da plovilo ili zapovjednik ne
udovoljava uvjetima ove Uredbe, zabranit će plovidbu plovilom do otklanjanja
utvrđenog nedostatka.
Ako se nedostatak ne može otkloniti u razumnom roku, a plovilo je uplovilo u
Republiku Hrvatsku morskim putem, osoba iz stavka 1. ovog članka će naložiti
isplovljenje plovila iz unutarnjih morskih voda i teritorijalnog mora Republike
Hrvatske.
Pored mjera iz stavka 2. i 3. ovog članka, osobe iz stavka 1. ovog članka će
pokrenuti prekršajni postupak, te izreći druge mjere predviđene zakonom.

VII. PRIJELAZNE I ZAVRŠNE ODREDBE

Članak 13.

Prijava dolaska i boravka stranih jahti i brodica u unutarnjim morskim vodama i
teritorijalnom moru Republike Hrvatske, koja je ishođena prije stupanja na snagu
ove Uredbe ostaje na snazi do roka njene valjanosti.
Ako sukladno nacionalnim propisima države čiju zastavu plovilo vije, osoba koja
upravlja plovilom ne mora biti osposobljena za upravljanje, ista mora ishoditi
odgovarajuće uvjerenje ili svjedodžbu o osposobljenosti, sukladno propisima
Republike Hrvatske.

Članak 14.

Danom stupanja na snagu ove Uredbe prestaje važiti Uredba o uvjetima za dolazak
i boravak stranih jahti i brodica namijenjenih športu i razonodi u unutarnjim
morskim vodama i teritorijalnom moru Republike Hrvatske (»Narodne novine«, br.
2/2005 i 34/2005).

Članak 15.

Ova Uredba stupa na snagu osmog dana od dana objave u »Narodnim novinama«.

Klasa: 342-01/06-01/02
Urbroj: 5030114-06-1
Zagreb, 5. travnja 2006.

Potpredsjednica Vlade
i ministrica obitelji, branitelja i
međugeneracijske
solidarnosti
**Jadranka Kosor, dipl. iur**., v. r.

PRILOG 1

*Obrazac 1*

*![](dodatni/145579.gif)*

PRILOG 2

*Obrazac 2*

*![](dodatni/145580.gif)*

Uredba, NN 40/2006-970
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)